CELEX: 32018R1850
Language: sk
Date: 2018-11-21 00:00:00
Title: Nariadenie Komisie (EÚ) 2018/1850 z 21. novembra 2018, ktorým sa v prílohe III k nariadeniu (ES) č. 110/2008 zapisuje zemepisné označenie liehoviny [„Гроздова ракия от Търговище/Grozdova rakya ot Targovishte“ (ZO)]

28.11.2018   
               
               
                  SK
               
               
                  Úradný vestník Európskej únie
               
               
                  L 302/1
               
            
         NARIADENIE KOMISIE (EÚ) 2018/1850
         z 21. novembra 2018,
         ktorým sa v prílohe III k nariadeniu (ES) č. 110/2008 zapisuje zemepisné označenie liehoviny [„Гроздова ракия от Търговище/Grozdova rakya ot Targovishte“ (ZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (1), a najmä na jeho článok 17 ods. 8,
         keďže:
         
                     (1)
                  
                  
                     V súlade s článkom 17 ods. 5 nariadenia (ES) č. 110/2008 Komisia overila žiadosť Bulharska o zápis zemepisného označenia „Гроздова ракия от Търговище/Grozdova rakya ot Targovishte“.
                  
               
                     (2)
                  
                  
                     Keďže Komisia dospela k záveru, že žiadosť je v súlade s nariadením (ES) č. 110/2008, Komisia uverejnila hlavné špecifikácie technickej dokumentácie v zmysle článku 17 ods. 6 uvedeného nariadenia v Úradnom vestníku Európskej únie (2).
                  
               
                     (3)
                  
                  
                     Vzhľadom na to, že Komisii nebola oznámená žiadna námietka v zmysle článku 17 ods. 7 nariadenia (ES) č. 110/2008, označenie „Гроздова Grozdova ракия от Търговище/Grozdova rakya ot Targovishte“ musí byť zapísané v prílohe III k uvedenému nariadeniu ako zemepisné označenie.
                  
               
                     (4)
                  
                  
                     V označení, ktoré je uverejnené v úradnom vestníku na námietku, sa vyskytla administratívna chyba. Opravené znenie hlavných špecifikácií technickej dokumentácie sa po oprave tejto chyby uverejní na účely informovania.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre liehoviny,
                  
               PRIJALA TOTO NARIADENIE:
         
            Článok 1
            V prílohe III k nariadeniu (ES) č. 110/2008 sa v kategórii výrobku „vínny destilát“ dopĺňa tento zápis:
            
               
                           „Vínny destilát
                        
                        
                           
                              „Гроздова ракия от Търговище/Grozdova rakya ot Targovishte“
                           
                        
                        
                           Bulharsko“
                        
                     
         
         
            Článok 2
            Opravené znenie hlavných špecifikácií technickej dokumentácie sa uvedie v prílohe k tomuto nariadeniu.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. novembra 2018
            
               
                  Za Komisiu
               
               
                  v mene predsedu
               
               Phil HOGAN
               
                  člen Komisie
               
            
         
         
            (1)  Ú. v. EÚ L 39, 13.2.2008, s. 16.
         
            (2)  Ú. v. EÚ C 294, 5.9.2017, s. 15.
      
      
         
            PRÍLOHA
            
               HLAVNÉ ŠPECIFIKÁCIE TECHNICKEJ DOKUMENTÁCIE TÝKAJÚCEJ SA
            
            
               „ГРОЗДОВА РАКИЯ ОТ ТЪРГОВИЩЕ/GROZDOVA RAKYA OT TARGOVISHTE“
            
            EÚ č.: PGI-BG-01864 – 7.1.2014
            1.   Zemepisné označenie na zápis:„Гроздова ракия от Търговище“/„Grozdova rakya ot Targovishte“
            2.   Kategória liehoviny: Vínny destilát
            3.   Opis liehoviny:
            
            3.1.   Fyzikálne, chemické a/alebo organoleptické vlastnosti
            
            Vínny destilát so zemepisným označením „Гроздова ракия от Търговище“/„Grozdova rakya ot Targovishte“ je svetložltej farby a vyznačuje sa príjemnou vanilkovou arómou a harmonickou jemnou chuťou. Za svoje osobité fyzikálno-chemické a organoleptické vlastnosti vďačí týmto faktorom: surovine, zemepisnej oblasti, spôsobu výroby, ako aj výrobnej praxi, pri ktorej sa dbá na kombináciu tradície s modernou technológiou.
            3.2.   Špecifické vlastnosti (v porovnaní s liehovinami rovnakej kategórie)
            
            Vínny destilát so zemepisným označením „Гроздова ракия от Търговище“/„Grozdova rakya ot Targovishte“ sa vyrába tradičnou bulharskou metódou a vykazuje tieto fyzikálno-chemické vlastnosti:
            
                        —
                     
                     
                        minimálny obsah alkoholu nápoja: 40 obj. %,
                     
                  
                        —
                     
                     
                        obsah prchavých zlúčenín (vrátane vyšších alkoholov, celkového obsahu kyselín, esterov a aldehydov): 267 – 365 g/hl v 100 % obj. alkoholu,
                     
                  
                        —
                     
                     
                        maximálny obsah metanolu: 120 g/hl v 100 % obj. alkoholu.
                     
                  Drevo, z ktorého sa vyrábajú sudy na dozrievanie destilátu, a minerálna voda, ktorá sa po zmäkčení používa na riedenie vínneho destilátu, sa takisto podpisujú na jedinečnej chuti nápoja.
            4.   Príslušná zemepisná oblasť:
            
            Vínny destilát so zemepisným označením „Гроздова ракия от Търговище“/„Grozdova rakya ot Targovishte“ sa vyrába v oblasti Targovište vo východnej časti Dunajskej nížiny. Vinice sa nachádzajú v obci Targovište, v šiestich lokalitách patriacich k dedinám: Kralevo, Dalgač, Ovčarovo, Pevec, Straša a Ruec.
            5.   Spôsob získavania liehoviny:
            
            Vínny destilát so zemepisným označením „Гроздова ракия от Търговище“/„Grozdova rakya ot Targovishte“ sa vyrába z týchto odrôd viniča:
            
                        —
                     
                     
                        biele: Chardonnay, Rkatsiteli, Muscat Ottonel, Dimyat, Tamyanka, Traminer, Sauvignon Blanc, Aligoté, Riesling Italico;
                     
                  
                        —
                     
                     
                        červené: Cabernet Sauvignon a Pamid.
                     
                  Prvým krokom výroby je zber hrozna a následne okamžité triedenie podľa odrody, všeobecného vzhľadu a obsahu cukru. Vytriedené hrozno sa lisuje, pričom získané mláto nakvasuje v rotujúcich nádobách 4 až 12 hodín. Mušt sa prečistí a odvedie na kvasenie. Alkoholové kvasenie prebieha počas približne 20 dní pri teplote 14 až 18 °С. Hotové víno sa odvádza na jednoduchú alebo dvojitú destiláciu v destilačnej kolóne K5 na menej než 65 % objemu alkoholu. Destilačný systém K5 bol vyvinutý v Bulharsku. Získaný vínny destilát sa skladuje v osobitných miestnostiach na dozrievanie v dubových sudoch a na kupáž.
            6.   Súvislosť so zemepisným prostredím alebo zemepisným pôvodom:
            
            6.1.   Podrobnosti týkajúce sa zemepisnej oblasti alebo zemepisného pôvodu dôležité na odôvodnenie súvislosti
            
            Zemepisná oblasť je prevažne pahorkatá alebo zvlnená. Priemerná nadmorská výška je 200 až 520 m. Prevláda mierne kontinentálne podnebie s morskými vplyvmi. Jeseň býva teplá, suchá a dlhá, čo má mimoriadne priaznivý vplyv na obohacovanie hrozna cukrom. Ročná priemerná teplota v oblasti je 10,7 °C. Z hľadiska ročného priemerného úhrnu zrážok sa najvyššie hodnoty zaznamenávajú v neskorej jari a začiatkom leta. Pôdy v danej oblasti sú pieskovito-ílovitá černozem, ako aj šedé lesné pôdy.
            6.2.   Špecifické vlastnosti liehoviny, ktoré možno pripísať zemepisnej oblasti
            
            Vínny destilát so zemepisným označením „Гроздова ракия от Търговище“/„Grozdova rakya ot Targovishte“ sa vyrába v oblasti Targovište, ktorá sa vyznačuje kombináciou topografických podmienok, pôd a podnebia priaznivou pre rozvinutie optimálnej technickej zrelosti hrozna, ako aj pre pestovanie kvalitného hrozna. Za mnohé osobitné vlastnosti vďačí nápoj mimoriadnemu drevu druhu duba Quercus Frainetto (dub balkánsky), z ktorého sa vyrábajú sudy používané na dozrievanie destilátu. Na riedenie destilátu sa používa zmäkčená minerálna voda z prameňa Boaza, ktorý sa nachádza vo vzdialenosti 8 km juhozápadne od mesta Targovište. Výsledkom následnej kupáže je kvalitný výrobok so stabilnými organoleptickými vlastnosťami: svetložltou farbou, príjemnou vanilkovou arómou a harmonickou jemnou chuťou. Aromatické látky v hrozne, ktoré tvoria buket a arómu nápoja, sa zachovávajú vďaka tradičným i moderným výrobným metódam.
            7.   Ustanovenia Európskej únie alebo vnútroštátne/regionálne ustanovenia:
            
            V Bulharsku je postup schvaľovania liehovín so zemepisným označením stanovený v oddiele VII „Výroba liehovín so zemepisným označením“ a kapitole 9 „Liehoviny“ Zákona o víne a liehovinách uverejneného v štátnom vestníku č. 45 z 15. júna 2012.
            Výnosom č. T-RD-27-13 ministerstva hospodárstva z 27. novembra 2013 sa nápoj „Гроздова ракия от Търговище“/„Grozdova rakya ot Targovishte“ schválil ako vínny destilát so zemepisným označením. Daný výnos bol uverejnený na webovej stránke ministerstva hospodárstva na adrese: http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-t-68-c28-m361-1.html.
            8.   Žiadateľ:
            
            Členský štát, tretia krajina alebo právnická/fyzická osoba – Republika Bulgaria, Ministerstvo na ikonomikata/Bulharská republika, Ministerstvo hospodárstva.
            
            
                        —
                     
                     
                        Úplná adresa (názov ulice a číslo domu, mesto a PSČ, krajina)
                        
                           Gr. Sofia 1052, ul. „Slavyanska“ no 8, Republika Bulgaria/ul. „Slavyanska“ č. 8, Sofia 1052, Bulharská republika.
                        
                     
                  9.   Osobitné pravidlá označovania:
            
            Pravidlá označovania liehovín so zemepisným označením vyrobených v Bulharsku a určených na bulharský trh sú stanovené v článku 170 ods. 1 a článku 172 ods. 1 zákona o víne a liehovinách.